Sveriges herrelandslag i håndball

**Sveriges herrelandslag i håndball** er landslaget til Sverige i håndball for menn som representerer landet i internasjonale turneringer i herrehåndball og landslagstreneren er Michael Apelgren og landslaget blir administrert av Svenska Handbollförbundet som ble stiftet i 1930. 

Svensk herrehåndball har markert seg internasjonalt med fire VM-gull (1954, 1958, 1990 og 1999), fire VM-sølv (1964, 1997, 2001 og 2021) og fire VM-bronsemedaljer (1938, 1961, 1993 og 1995). I OL-sammenheng har det blitt fire sølv (OL&nbsp;1992, OL&nbsp;1996,  OL&nbsp;2000 og OL&nbsp;2012). I tillegg er Sverige blitt europamestere hele fem ganger, de vant EM&nbsp;1994, EM&nbsp;1998, EM&nbsp;2000, EM&nbsp;2002 og EM&nbsp;2022. De tok også EM-sølv i 2018.

## Historikk

### Starten
Sveriges herrelandslag spilte sin første kamp i 1934, og etablerte seg tidlig som et av de beste landslagene i håndball på herresiden ved å ta bronse i det aller første verdensmesterskapet i Tyskland i 1938. Laget ble også verdensmestre i utendørshåndball i 1948. 

### Lagets første storhetstid: 1954–1964
I starten av 1950-årene tok Curt Wadmark over som trener, og under hans ledelse opplevde Sverige sin første storhetstid. I VM i 1954 på hjemmebane ble Sverige verdensmestre for første gang, og fulgte opp med ny seier fire år senere i VM 1958. Laget tok bronse i VM 1961 og sølv i VM 1964. 

### Mellomperiode i 1970- og 1980-årene
Sverige ble tildelt VM 1967, og det ble en stor nedtur da laget ikke tok medalje. Curt Wadmark gikk av som trener, og etter dette falt Sveriges landslag utenfor toppsjiktet i internasjonal håndball. Selv om laget i perioden klarte å kvalifisere seg til samtlige mesterskap, klarte laget kun en sjetteplass som best i VM 1970. Laget nådde to fjerdeplasser i OL i 1980-årene.

### Lagets andre storhetstid: 1990–2002
I slutten av 1980-årene ble Bengt Johansson trener for landslaget. I VM 1990 tok laget overraskende en gullmedalje etter å ha slått Sovjetunionen i finalen med 27–23. Sverige lå så i toppsjiktet i de påfølgende 12 årene og tok medalje i samtlige verdensmesterskap: VM-gull i 1999, sølv i 1997 og sølv i 2001,  bronse i 1993 og bronse i 1995. Laget tok sølvmedalje i OL&nbsp;1992, OL&nbsp;1996 og OL&nbsp;2000. Videre ble Sverige europamestre fire ganger perioden; EM&nbsp;1994, EM&nbsp;1998, EM&nbsp;2000 og EM&nbsp;2002. Den siste europatittelen vant laget på hjemmebane i et fullsatt Globen mot Tyskland. I 1998 mottok laget Svenska Dagbladets gullmedalje.

### Laget fra 2003 til i dag
I VM 2003 kom Sverige på en 13.-plass. Johansson sluttet som trener, og ble erstattet av Ingemar Linnéll. I det påfølgende VM i 2005 kom Sverige på en 11.-plass. Etter dette klarte laget å kvalifisere seg til noen mesterskap, men tok ingen medaljer. Det var også flere mesterskap laget ikke klarte å kvalifisere seg til. I 2008 sluttet Linnéll som trener, og ble erstattet av Staffan Olsson og Ola Lindgren. De tok sølv i OL&nbsp;2012. Olsson og Lindgren ble erstattet av Kristján Andrésson i 2016. 
De tok sølv i EM 2018. Fra 2020 til 2024 var Glenn Solberg trener. I 2021 tok de sølv i VM og ble nummer fem i OL, og i 2022 tok de gull i EM.

## Kjente spillere
* Magnus Wislander 
* Staffan Olsson 
* Per Carlén 
* Ljubomir Vranjes
* Stefan Lövgren
* Erik Hajas
* Mats Olsson
* Tomas Svensson

## Trenere
* Herbert Johansson, 1938–1949
* Curt Wadmark, 1949–1967
* Roland Mattsson, 1967–1974
* Bertil Andersén, 1974–1979
* Ingemar Eriksson, 1979–1980
* Caj-Åke Andersson, 1980–1982
* Roger "Ragge" Carlsson, 1982–1988
* Bengt Johansson, 1988–2004
* Ingemar Linnéll, 2004–2008
* Staffan Olsson og Ola Lindgren, 2008–2016
*Kristján Andrésson, 2016–2020
*Glenn Solberg, 2020–2024
*Michael Apelgren, 2024–

## Referanser



## Eksterne lenker
*